Diari Oficial de la Generalitat Valenciana


Sumari del DOGV 9891, del 12-07-2024 (2024/6825)

RESOLUCIÓ de 8 de juliol de 2024, del director general de Labora Servei Valencià d'Ocupació i Formació, d'ampliació de terminis de justificació de l'ajuda salarial i l'ajuda per a informe auditor regulades en el Decret 54/2024, de 13 de maig, del Consell, d'aprovació de les bases reguladores per a la concessió directa de les subvencions públiques destinades al foment de l'ocupació de persones amb discapacitat en centres especials d'ocupació (CEE) i enclavaments laborals i convocatòria per a 2024.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9891

Data del DOGV
:   12-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6825

CVE
:   TZOG-J-7116-5536

Data del document
:   08-07-2024

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública
    * integració dels discapacitats
    * ajuda als discapacitats
    * discapacitat

El 22 de maig de 2024 es va publicar en el *Diari Oficial de la Generalitat Valenciana*  el Decret 54/2024, de 13 de maig, del Consell, d'aprovació de les bases reguladores per a la concessió directa de les subvencions públiques destinades al foment de l'ocupació de persones amb discapacitat en centres especials d'ocupació i enclavaments laborals i convocatòria per a 2024.

Els articles 23 i 24 d'este decret establixen com a termini de justificació final del gasto corresponent al primer semestre de 2024 de l'ajuda salarial de persones treballadores amb discapacitat en centres especials d'ocupació i de l'ajuda per a informe auditor, del 10 de juliol al 10 d'agost, ambdós de 2024.

La justificació del gasto de l'ajuda salarial consistia, entre una altra documentació, en una memòria econòmica abreujada o relació classificada dels gastos, a través de l’informe generat per l'aplicació eSidec, aplicació que s’ha utilitzat al llarg dels anys.

No obstant això, els criteris per al càlcul i la justificació de l'ajuda salarial de persones treballadores amb discapacitat en centres especials d'ocupació per a l'exercici 2024 han sigut modificats pel Reial decret 818/2021, de 28 de setembre, pel qual es regulen els programes comuns d'activació per a l'ús del Sistema Nacional d'Ocupació, introduint elements com ara el tipus de contracte, el tipus i grau de discapacitat, la condició de dona i l’edat, el que ha motivat la necessitat d'una profunda modificació del programa informàtic per a la gestió i justificació del programa que, després dels corresponents desenvolupaments i proves, s'ha posat en funcionament amb posterioritat a les dates previstes, amb la qual cosa donats els terminis de justificació i el volum de nòmines a gravar, requerix una ampliació del termini per a l'aportació de la justificació a LABORA.

Per tant, es fa necessària l'ampliació del termini per a la justificació del gasto, dins dels límits permesos per la llei.

D'acord amb la disposició final primera, apartat 2, de l’esmentat Decret 54/2024, de 13 de maig, es delega en la persona titular de la Direcció General de Labora Servei Valencià d'Ocupació i Formació la competència per a ampliar els terminis de justificacions, amb caràcter excepcional, quan concórreguen circumstàncies degudament motivades que impossibiliten la seua presentació en els terminis assenyalats.

L'article 32.1 de la Llei 39/2015, d'1 d'octubre, del procediment administratiu comú de les administracions públiques, establix quant a l'ampliació de terminis que «l'Administració, excepte precepte en contra, podrà concedir d'ofici o a petició dels interessats, una ampliació dels terminis establits, que no excedisca de la mitat d'estos, si les circumstàncies ho aconsellen i amb això no es perjudiquen drets de tercers. L'acord d'ampliació haurà de ser notificat als interessats».

Per tot això,

RESOLC

*Article únic*

Ampliar fins al dia 25 d'agost de 2024 el termini de justificació de les subvencions d'ajuda salarial i ajuda informe auditor concedides en virtut del Decret 54/2024.

Contra este acte no hi cap recurs, de conformitat amb l'article 32.3 de la Llei 39/2015, d'1 d'octubre, del procediment administratiu comú de les administracions públiques.

  

València, 8 de juliol de 2024

Antonio Galvañ Díez

Director general de Labora Servei Valencià d'Ocupació i Formació